La Sala d'Actes de la Federació Catalana de Futbol (FCF) ha acollit avui la presentació oficial del partit de futbol amistós internacional entre les seleccions absolutes femenines de Catalunya i Xile, que es disputarà el proper dilluns 21 de gener a les set de la tarda al Camp Municipal de l'Hospitalet de Llobregat, amb entrada gratuïta.
Durant l'acte, al qual ha assistit el director del Consell Català de l'Esport, Antoni Reig, s'han donat a conèixer les jugadores catalanes que han estat convocades per aquest duel.
Les principals autoritats han estat, al costat de Toni Reig, el president de l'FCF, Joan Soteras; l'assessor d'Esports de l'Ajuntament de L'Hospitalet de Llobregat, Cris Plaza; la vicepresidenta del CE L'Hospitalet, Mònica Garcia; la jugadora del RCD Espanyol Berta Pujadas i l'exfutbolista Laura Ràfols, juntament amb la tripleta arbitral del duel.
Durant l'acte, s'ha mostrat el vídeo promocional i el cartell de l'enfrontament, i s'han explicat les diferents accions que es duran a terme hores abans de l'amistós.
A banda del protagonisme que tindran les campanyes federatives al Camp Municipal de l'Hospitalet de Llobregat, diferents jugadores de la Primera Divisió Estatal Femenina signaran autògrafs a tots els assistents.
Antoni Reig ha afirmat que "sempre és un orgull poder veure un partit de la selecció catalana absoluta femenina.
És una gran oportunitat per posar en valor la igualtat de gènere en l'esport.
En aquest sentit, des del Govern estem treballant des de fa temps amb la Federació Catalana de Futbol amb iniciatives com +KESPORT! i.
Segur que el duel serà un autèntic èxit".
Per la seva banda, Joan Soteras ha subratllat que "dins del projecte era important organitzar un partit internacional femení com aquest.
A Catalunya, tenim més de 10.000 llicències femenines i cada temporada seguim creixent.
Volem donar les gràcies a l'Ajuntament de l'Hospitalet de Llobregat i a la Generalitat de Catalunya pel suport que ens han donat per celebrat aquest enfrontament".
Cris Plaza destacava que "som una ciutat acollidora i estem encantats de ser seu d'aquest gran encontre.
Intentarem fer difusió entre els clubs de la ciutat perquè hi hagi una bona entrada el proper dilluns", mentre que la vicepresidenta del CE L'Hospitalet, Mònica Garcia, ha manifestat que "estem orgullosos i orgulloses d'acollir aquest matx per fomentar el futbol femení.
El nostre objectiu és impulsar iniciatives que promoguin la igualtat en el futbol, i l'esport en general, entre homes i dones".
D'altra banda, l'exportera del FC Barcelona Femení i de la selecció catalana, Laura Ràfols, ha explicat que "el fet que Catalunya disputi un partit internacional contra Xile demostra que el futbol femení està evolucionant molt durant les últimes temporades.
Estem orgulloses d'aquest creixement imparable".
En aquesta mateixa línia s'ha expressat la jugadora del València Femení CF Paula Nicart, que ha asseverat que "em fa molta il·lusió aquest partit davant d'un rival de pes com Xile.
Malgrat que no pugui jugar a causa de la meva lesió, estic orgullosa que Natàlia Arroyo hagi comptat amb mi per promocionar aquest duel".
Jugadores com Alèxia Putellas, Vicky Losada i Marta Corredera, juntament amb Laura Ràfols, Paula Nicart i Berta Pujadas, faran diversos sortejos a les seves xarxes socials de la samarreta signada de la selecció catalana entre els internautes, utilitzant l'etiqueta, per tal d'animar a la gent a assistir al duel.
Posteriorment, Berta Pujadas ha reconegut que "tenim moltes ganes de disputar aquest partit davant d'un rival tan exigent com Xile.
Defensar la samarreta de Catalunya sempre és un orgull".
Per la seva part, la seleccionadora, Natàlia Arroyo, deia que "hem trobat un rival excel·lent per veure quin nivell tenim actualment.
Xile és un combinat de primer nivell que disputarà el Mundial de França el proper estiu.
Intentarem estar a l'alçada; és una oportunitat fantàstica per a nosaltres.
Tenim una llista molt competitiva i esperem oferir la nostra millor versió el proper dilluns".
Finalment, l'àrbitra del partit, Ylenia Sánchez, ha remarcat que "és un orgull poder xiular un encontre d'aquest nivell entre dos rivals tan potents.
Estem satisfetes de poder col·laborar en la preparació de la selecció catalana".